钦定古今图书集成/明伦汇编/闺媛典/第375卷
## 钦定古今图书集成/明伦汇编/闺媛典/第375卷

| 钦定古今图书集成 明伦汇编 第三百七十五卷 |

| |

钦定古今图书集成明伦汇编闺媛典

第三百七十五卷目录

闺饰部纪事

闺媛典第三百七十五卷

《贤奕》：古者后妃群妾进御于君，所当御者以银环进
之，娠则以金环退之。进者著右手，退者著左手，即今
之戒指。又云《手记》。

《鸡跖集》：萧史造炼雪丹，与弄玉涂之，即今水银粉。
《说苑》：景公好妇人而丈夫饰者，国人尽服之。公使吏
禁之曰：“女子而男子饰者，裂其衣，断其带。裂衣断带，
相望而不止。”晏子见公曰：“寡人使吏禁女子而男子
饰者，裂其衣，断其带，相望而不止者，何也？”对曰：“君使
服之于内，而禁之于外，犹悬牛首于门而求买马肉
也。公何不使内勿服，则外莫敢为也？”公曰：“善。”使内勿
服，不旋月而国莫之服也。

《韩诗外传》：孔子出游少源之野，有妇人中泽而哭，其
音甚哀。孔子使弟子问焉，曰：“夫人何哭之哀？”妇人曰：
“乡者刈蓍薪，亡吾蓍簪，吾是以哀也。”弟子曰：“刈蓍薪
而亡蓍簪，有何悲焉？”妇人曰：“非伤忘簪也，盖不忘故
也。”

《吴越春秋·八年》，“僚遣公子伐楚，大败楚师，因迎故太
子建母于郑。郑君送建母珠玉簪珥，欲以解杀建之
过。”

《战国策》：“齐王夫人死，有七孺子者，皆近薛公，欲知王
所欲立，乃献七珥，美其一。明日视美珥所在，劝王立
为夫人。”

《下帷短牒》：宋玉东家女，因玉见弃，誓不他适，膏沐不
施，恒以帛带交结胸前后，操织作以自给。后人效之，
富家至以珠玉宝花饰，锦绣流苏带束之，以增妖冶。
《西京杂记》：“戚姬以百炼金为𫸩环，照见指骨。上恶之，
以赐侍儿鸣玉、耀光等各四枚。”

《洞冥记》：元鼎元年，起招仙阁于甘泉宫，神女留玉钗
以赠帝，帝以赐赵婕妤。至昭帝元凤中，宫人犹见此
钗，黄諃欲之，明日示之，既发匣，有白燕飞升天。后宫
人学作此钗，因名“玉燕钗”，言吉祥也。

《释常谈》：妇人施粉黛花钿，著好衣裳，谓之鲜妆帕服。
《李夫人别传》曰：夫人久病，武帝亲往问之，夫人面墙
而卧，都不回顾，默然不语，帝垂泣而去。延年已下，责
夫人曰：“帝既再三顾问，合转面一见帝，嘱托骨肉，何
乃略不回顾？”夫人曰：“我若不起此病，帝必追思我。鲜
妆帕服之时，是深嘱托也。”

《西京杂记》：赵飞燕为皇后，其女弟在昭阳殿遗飞燕
书曰：“今日嘉辰，贵姊懋膺洪册，谨上襚三十五条，以
陈踊跃之心。中有金华紫轮帽、金华紫罗面衣，织成
上襦，织成下裳、五色文绶、鸳鸯襦、鸳鸯被、鸳鸯褥、金
错绣裆、七宝綦履、五色文玉环、同心七宝钗、黄金步
摇、合欢圆珰。”

《拾遗记》：“汉成帝悦于暗行，憎灯烛之照，宫中美御皆
服皂衣，自班婕妤已下，咸带元绶，簪珮虽如锦绣，更
以木兰纱绡罩之。”

《飞燕外传》：成帝于太液池作千人舟，池中起为瀛洲
榭，高四十尺，帝御流波文縠，无缝衫、后衣南越所贡
云英紫裙、碧琼轻绡。广榭上，后歌舞《归风送远》之曲。
帝以文犀簪击玉瓯，命侍郎冯无方吹笙以倚后，歌
中流，歌酣，风大起，后顺风扬音曰：“仙乎仙乎，去故而
就新，宁忘怀乎。”帝曰：“无方为我持后”，无方舍吹持后
履。久之风霁，后泣曰：“帝恩我，使我不得仙去。”他日宫
姝幸者，或襞裙为绉，号曰“留仙裙。”

《珍珠船》赵飞燕妹婕妤，名合德。每沐以九回香膏，发
为薄眉，号“远山黛”，施小朱，号“慵来妆。”

《学斋呫哔》：汉制，“列侯夫人以鱼须为。”长一尺为簪
珥。

《诚斋杂记》：明德马皇后美发，为四起大髻，但以发成
尚有馀，绕髻三匝，眉不施黛，独眉角小缺，补之以缥。
《东观汉记》：章帝诏东平王苍：“惟王孝友之德，今以先
烈皇后假髻、帛巾各一，衣一箧遗王，可时瞻视，以慰
凯风寒泉之思。”

《后汉书和熹邓皇后纪》：“赐冯贵人赤绶，以未有步摇
环珮，各加赐一具。”

《汝南先贤传》：“戴良家五女，皆布裙，无缘裙。”《四等
集异志》：“汉桓帝元嘉中，京都妇女作愁眉、啼妆、堕马
髻、折腰步、龋齿笑。所谓愁眉者，细而曲折；啼妆者，薄
拭目下，若啼处。堕马髻者，作一边；折腰步者，足不在
体下；龋齿笑者，若齿痛乐不欣欣。”始自大将军梁冀家所为，京师翕然，诸夏皆仿此服妖也。梁冀一世上
将婚媾，王室大作威福，将危社稷。天戒若曰，兵马将
往，收捕，妇女忧愁，戚眉啼泣，吏卒掣顿，折其腰脊，令
髻倾邪，虽强语笑，无复气味也。至延熹二年，举家遭
灭。

崔豹《古今注》：“蟠龙钗，梁冀妇所制。”

《列女传》：“梁鸿妻孟光，荆钗布裙。”

《妆楼记》：“延熹中，京师长者皆著木屐。妇女始嫁，作漆
画屐，五色采为系。”

《续齐谐记》：汝南桓景随费长房游学累年，长房谓曰：
“九月九日，汝家中当有灾，宜急去，令家人各作绛囊，
盛茱萸以系臂，登高饮菊花酒，此祸可除。”景如言，齐
家登山，夕还，见鸡犬牛羊一时暴死，长房闻之曰：“此
可代也。”今世人九日登高饮酒，妇人带茱萸囊，盖始
于此。

《珍珠船》炖煌俗，妇人作裙，挛缩如羊肠，用布一疋，皇
甫隆禁改之。

《搜神记》：“灵帝建宁中，男子之衣好为长服而下甚短，
女子好为长裙而上甚短。是阳无下而阴无上，天下
未欲平也。”后遂大乱。

《三国魏志后妃传》注：“《魏书》：卞太后性约俭，不尚华丽，
无文绣珠玉，器皆黑漆。太祖尝得名珰数具，命后自
选一具，后其取中者。太祖问其故，对曰：‘取其上者为
贪，取其下者为诈，故取其中者耳’。”

《采兰杂志》：甄后既入魏宫，宫庭有一绿蛇，口中恒有
赤珠，不伤人。人欲害之，则不见矣。每日后梳妆，则盘
结一髻形于后前。后异之，因效而为髻，巧夺天工。故
后髻每日不同，号为“灵蛇髻。”宫人拟之，十不得其一
二。

《拾遗记》：魏文帝所爱美人薛灵芸，未至京师十里，帝
乘雕玉之辇，以望车途之盛，嗟曰：“昔者言朝为行云，
暮为行雨，今非云非雨，非朝非暮。”改灵芸之名曰夜
来入宫，后居宠爱，外国献火珠龙鸾之钗，帝曰：“明珠
翡翠尚不能胜，况乎龙鸾之重。”乃止不进。

《采兰杂志》：夜来初入魏宫，一夕文帝在灯下咏，以水
晶七尺屏风障之，夜来至，不觉面触屏上，伤处如晓
霞将散。自是宫人俱用胭脂仿画，名“晓霞妆。”

崔豹《古今注》：魏文帝宫人有莫琼树、薛夜来、陈尚夜，
陈巧笑。琼树始制蝉鬓，望之缥缈如蝉翼，故号曰“蝉
鬓。”

《江汉传》：“魏文帝遣使于吴，求玳瑁三点钗，群臣以为
非礼，成欲不与，孙权敕付使者。”

《拾遗记》：魏明帝时，昆明国贡嗽金乌，乌常吐金屑如
粟，用饰钗珮，谓之辟寒金。宫人相嘲曰：“不服辟寒金，
那得帝王心。”

《妆楼记》：吴王潘夫人，以火齐指环，挂石榴枝上，因其
处筑台，名曰“环榴台。”

《酉阳杂俎》：近代妆尚靥如射月，曰“黄星靥。”靥钿之名，
盖自吴孙和邓夫人始也。和宠夫人，尝醉儛如意，误
伤邓颊，血流，娇婉弥苦。命太医合药，言得白獭髓，杂
玉与琥珀屑，当灭痕。和以百金购得白獭，乃合膏，琥
珀太多，及痕灭，左颊有赤点，视之更益其妍也。诸婢
欲要宠者，皆以丹青点颊而进，幸焉。

《江表传》：“孙皓使尚方，以金作步摇假髻以千数，令宫
人著以相扑，朝成夕败，辄命更作。”

《晋书五行志》：“吴妇人修容者，急束其发，而劘角过于
耳。”盖其俗自操束太急，而廉隅失中之谓也。故吴之
风俗，相驱以急。

《拾遗记》：石季伦爱婢翾风，刻玉为倒龙之佩，莹金为
凤冠之钗，言刻玉如倒龙之势，铸金象凤凰之状，结
袖绕楹，舞于昼夜，使声声相接，谓之“恒舞。”欲有所召
者，不呼姓名，悉听佩声，视钗色，玉声轻者居前，金色
艳者居后，以为行次而进也。

《晋书五行志》初作：“屐者，妇人头圆，男子头方。圆者顺
之义，所以别男女也。至太康初，妇人屐乃头方，与男
无别。”此贾后专妒之征也。

惠帝元康末，妇人出两裆，加乎交领之上。此“内出外”
也。

惠帝元康中，妇人之饰有五：兵佩，又以金银玳瑁之
属为斧钺戈戟，以当笄于宝，以为男女之别，国之大
节，故服物异等，贽币不同。今妇人而以兵器为饰，此
妇人妖之甚者。于是遂有贾后之事，终亡天下。是时，
妇人结发者既成，以缯急束其环，名曰《撷子紒》。始自
中宫，天下化之。其后贾后废，害太子之应也。

初，魏造白帢，横缝其前以别后，名之曰《颜帢，传》行之。
至永嘉之间，稍去其缝，名《无颜帢》。而妇人束发，其缓
弥甚。紒之坚，不能自立，发被于额，目出而已。无颜者，
愧之言也。覆额者，惭之貌也。其缓弥甚者，言天下亡
礼与义，放纵情性，及其终极，至于大耻也。永嘉之后，
二帝不反，天下愧焉。

太元中，公主妇女，必缓鬓倾髻，以为盛饰。用髲既多不可恒戴，乃先于木及笼上装之，名曰“假髻”，或名“假
头。”至于贫家，不能自办，自号“无头”，就人借头，遂布天
下，亦服妖也。

珍珠船麻鞋《实录》曰：“麻鞋，晋永嘉中，以丝为之，宫禁
内贵妃以下皆著。”

《晋令》“女奴不得服银钗。”

《晋山陵故事》曰：后服有玳瑁钗三十只。
《妆楼记》：何充妓于后阁，以翡翠指环换刺绣笔。充知，
叹曰：“此物洞仙与吾，欲保长年之好。”乃命苍头急以
蜻蜓帽赎之。

《幽明录》：寻阳参军梦一妇人前跪，自称“先葬近水淹
没，诚能见救，虽不能富贵，可令君薄免祸。”参军明旦
觅果见志，妇人曰：“君见渚边上有鱼钗，即我也。”参军
明旦觅果，见一毁坟，其上有钗，移置高燥处。却十馀
日，参军行至东桥，牛奔直趋，水垂堕，忽转正，得无恙
也。

《演繁露》：寿阳公主在含章殿，梅花飘著其额，因橅仿
之，以为妆样。

《潜居录》：八月朔以碗盛取树叶，露研辰砂，以牙著染
点身上，百病俱消，谓之“天灸。”古人以此日为“天医节”，
祭黄帝、岐伯、宋孝武、殷淑姬，恒当额点之，谓之“天妆”，
颜色倍常。

《南齐书皇后传》：“文安王皇后为皇太子妃，无宠。太子
为宫人制新丽衣裳及首饰，而后床帷陈设故旧，钗
镊十馀枚。”

《周盘龙传》：建元二年，以盘龙为军主假节。盘龙爱妾
杜氏，上送金钗镊二十枚，手敕曰：“饷周公阿杜
钗。”小志：东昏侯为潘妃作一只琥珀钗，直七十万。
《女红馀志》：刘令娴答徐悱诗有云：“落日照靓。”开帘
对春树，令娴忽作新妆夫，喜曰：“照靓妆，不若更新妆
佳也。”令娴大笑，为之罢妆。
陈后主为张贵妃丽华造桂宫，丽华被素褂裳，梳凌
云髻，插白通草苏朵子靸，玉华飞头履。时独步于中，
谓之月宫。帝每入宴乐，呼丽华为张嫦娥。

《烟花记》：“陈宫人佩玉尽画鸾凤。”

陈宫人卧履皆以薄玉花为饰，内散以龙脑诸香屑，
谓之“尘香。”

《北齐书幼主恒纪》：“河清末，妇人皆剪剔以著假髻，而
危邪之状如飞鸟。至于南面，则髻心正西。始自宫内
为之，被于四远。”

《北史后妃传》：后主至晋州，城已欲没，作地道攻之。城
陷十馀步，将士乘势欲入，帝敕止，召淑妃共观之。淑
妃妆点，不获时至，周人以木拒塞，城遂不下，将立为
左皇后，即令使驰取袆翟等皇后服御，仍与之并骑
观战，东偏少却，淑妃怖曰：“军败矣。”帝遂以淑妃奔还，
至洪洞戍，淑妃方以粉镜自玩，后声乱唱，贼至，于是
复走。内参自晋阳以皇后衣至。帝为按辔。命淑妃著
之。然后去。

刘、冯事始。古者妇始见舅姑，持香缨以拜，五色采为
之。隋牛弘议以素绢八尺中擗，名曰“帛拜”，以代香缨。
《大唐新语》：武德、贞观之代，宫人骑马者，依《周礼》旧仪，
多著羃䍦，虽发自戎夷，而全身障蔽。永徽之后，皆用
帷帽，施裙到颈为浅露。显庆中，诏曰：“百家家口，咸厕
士流，至于衢路之间，岂可全无障蔽？比来多著帷帽，
遂弃羃䍦。曾不乘车，只坐檐子，过于轻率，深失礼容。
自今已后，勿使如此。神龙之末，羃䍦始绝。”
《唐书五行志》：“武后时，嬖臣张易之为母臧作七宝帐，
有鱼龙鸾凤之形，仍为象床犀簟。”

《钗小志》：“郭元振落梅妆阁有婢数十人，客至则拖鸳
鸯襭裙衫。”

代公爱姬薛氏，收妆具以染花奁。

《云仙杂记》：元宗为太子时，爱妾号鸾儿，多从中贵董
逍遥微行，以轻罗造梨花散蕊，裛以月麟香，号“袖里
春”，所至暗遗之。

周光禄诸妓掠鬓，用郁金油傅面，用龙消粉染衣，以
沉香水。月终，人赏金凤凰一只。

杜甫每朋友至，引见妻子。韦侍御见而退，使其妇送
《夜飞蝉》，以助妆饰。

《妆楼记》：开元初，宫人被进御者日印选以绸缪记，印
于臂上，文曰“风月常新。”印毕，渍以桂红膏，则水洗色
不退。

《房太尉家法》，不著半臂。

《开元天宝遗事》：宫中嫔妃辈，施素粉于两颊，相号为
“泪妆。”识者以为不祥，后有禄山之乱。

《琅嬛记》：膏神曰“雁娘”，黛神曰“天轶”，粉神曰“子占”，脂神
曰“与赘”，首饰神曰“妙好”，衣服神曰“厌多。”昔杨太真妆
束，每件呼之，人谓之“神妆。”

《林下诗谈》：“齐凌波以藕丝连螭锦作囊，四角，以凤毛
金饰之，实以辟寒香，以寄锺观玉。观玉方寒夜读书，
一佩而遍室俱暖，芳香袭人。凤毛金者，凤凰颈下有
毛若绶，光明与金无二，而细软如丝，遇春必落。山下人拾取织为金锦，名凤毛金。明皇时，国人奉贡，宫人
多以饰衣，夜中有光，惟贵妃所赐最多。裁衣为帐，灿”
若白日。上笑曰：“胜于飞燕、合德明珠多矣。”观玉《谢凌
波》诗曰：“锦囊寄赠可消魂，解道缝时独掩门。不敢唤
人收堕珥，兰膏留得指头痕。”

《致虚阁杂俎》：太真著鸳鸯并头莲锦裤袜，上戏曰：“贵
妃裤袜上，乃真鸳鸯莲花也。”太真问何得有此称，上
笑曰：“不然，其间安得有此白藕乎？”贵妃由是名裤袜
为藕覆，注云：“裤袜”，今俗称膝裤。

天宝十三年，宫中下红雨，色若桃花。太真喜甚，命宫
人各以碗杓承之，用染衣裙，天然鲜艳，惟襟上色不
入处，若一“马”字，心甚恶之。明年七月，遂有马嵬之变，
血污衣裙，与红雨无二，上甚伤之。

《唐国史补》：“元宗幸蜀，至马嵬驿，命高力士缢贵妃于
佛堂前梨树下马嵬店媪收得锦靿一只，相传过客
每一借观，必须百钱，前后获利极多，媪因至富。”
《唐书·车服志》：“初，妇人施羃䍦以蔽身。永徽中，始用帷
冒，施裙及颈，坐檐，以代乘车。命妇朝谒，则以驼驾车。
数下诏禁而不止。武后时，帷冒益盛，中宗后乃无复
羃䍦”矣。宫人从驾，皆胡冒乘马，海内效之，至露髻驰
骋，而帷冒亦废。有衣男子衣，而靴如奚、契丹之服。武
德间，妇人曳履及线靴。开元中，初有线鞋，侍儿则著
履，奴婢服襕衫，而士女衣胡服。其后安禄山反，当时
以为服妖之应。巴蜀妇人出入有兜笼，乾元初，蕃将
又以兜笼易负，遂以代车。

《唐书五行志》：“元和末，妇人为圆鬟椎髻，不设鬓饰，不
施朱粉，惟以乌膏注唇，状似悲啼者。圆鬟者，上不自
树也。悲啼者，忧恤象也。僖宗时，内人束发极急，及在
成都，蜀妇人效之，时谓囚髻。”唐末，京都妇人梳发，以
两鬓抱面，状如椎髻，时谓之“抛家髻。”又世俗尚以琉
璃为钗钏，近服妖也。

《霍小玉传》：小玉令侍婢浣沙，将紫玉钗一只货之。路
逢内作老玉工，前来认之曰：“此钗吾所作也。昔岁霍
王小女将欲上鬟，令我作此。”

《凤池编》：“李绅为相，时俗尚轻绡，染蘸碧为妇人衣，绅
自为小君裁剪。”

《吟窗叙录》：奇章公纳妓曰真珠，有殊色。卢肇至，奇章
重其文，延于中寝。会真珠沐发，方以手捧其髻，插钗
于两鬓间。丞相曰：“何妨一咏？”肇曰：“知道相公怜玉腕，
故将纤手整金钗。”

《钗小志》：郑注赴河中，姬妾百馀，尽薰麝香气数里，逆
于人鼻。是岁自京兆至河中，所过瓜尽，一蒂不获。
《南部新书》：王涯居相位，有女适窦氏，欲求钱十七万
市一玉钗。涯曰：“于女何惜，此妖物也，必与祸相随。”后
数月，女自婚会归，告王曰：“前时玉钗为冯外郎妻首
饰矣。”乃冯球也。王叹曰：“冯为郎吏，妻之首饰有十七
万钱，其可久乎？其善终乎？”

《酉阳杂俎》：房孺复妻崔氏，性忌，左右婢不得浓妆高
髻，月给胭脂一豆，粉一钱。有一婢新买，妆稍佳，崔怒
曰：“汝好妆耶？我为汝妆。”乃令刻其眉，以青填之，烧锁
梁，灼其两眼角，皮随手燋卷，以朱傅之，及痂脱，瘢如
妆焉。

《杜阳杂编》：“咸通九年，同昌公主出，降宅于广化里，赐
钱五百万贯，仍罄内库宝货以实其宅。至于房栊户
牖，无不以珍异饰之。又以金银为井栏、药臼、食樻、水
槽、釜铛、盆瓮之属，仍镂金为笊、篱、箕、筐，制水精火齐、
琉璃、玳瑁等床，悉榰以金龟银螯。又琢五色玉器为
什合，百宝为圆案。又赐金麦银米共数斛。”此皆太宗
庙条支国所献也。堂中设连珠之帐，却寒之帘，犀簟
牙席，龙罽凤褥，连珠帐，续真珠为之也。却寒帘类玳
瑁，斑有紫色，云却寒之鸟骨所为也，未知出自何国。
又有鹧鸪枕、翡翠匣、神丝绣被。其枕以七宝合成，为
鹧鸪之状，翡翠匣积毛羽饰之，神丝绣被，绣三千鸳
鸯，仍间以奇花异叶，其精巧华丽，绝代无比。其上缀
以灵粟之珠，如粟粒，五色辉焕。又带蠲忿犀、如意玉，
其犀圆如弹丸，入土不朽烂，带之令人蠲忿怒。如意
玉类桃实，上有七孔，云通明之象也。又有瑟瑟幕纹，
布巾，火蚕绵，九鸾钗。其幕色如瑟瑟，阔三丈，长一百
尺，轻明虚薄，无以为比。向空张之，则疏朗之纹，如碧
丝之贯真珠，虽大雨暴降，不能湿溺云以鲛人瑞香
膏傅也。纹布巾，即手巾也。洁白如雪，光软特异，拭水
不濡，用之弥年，不生垢腻。二物称得之鬼谷国。火蚕
绵，云得之炎洲。絮衣一袭用一两，稍过度则熇蒸气，
不可近也。九鸾钗，上刻九鸾，皆九色，上有字曰“玉儿”，
工巧妙丽，殆非人工所制。有自金陵得者，以献公主，
酬之甚厚。一日昼寝，梦绛衣奴授语云：“南齐潘淑妃
取九鸾钗。”及觉，具以梦中之言言于左右。洎公主薨，
其钗亦亡其处。韦氏异其事，遂以实话于门人。或有
云：“玉儿即潘淑妃小字也。”逮诸珍异，不可具载。自两
汉至皇唐，公主出降之盛，未之有也。公主乘七宝步
辇，四面缀五色香囊，囊中贮辟寒香、辟邪香、瑞麟香金凤香，此香异国所献也。仍杂以龙脑金屑，刻镂水
精、玛瑙、辟尘犀为龙凤花，其上仍络以真珠、玳瑁，又
金丝为流苏，雕轻玉为浮动，每一出游，则芬馥满路，
晶荧照灼，观者眩惑其目。是时中贵人买酒于广化
旗亭，忽相谓曰：“坐来香气，何太异也？”同席曰：“此非龙
脑耶？”曰：“非也。”余幼给事于嫔御宫，故常闻此，未知今
日何由而致，因顾问当罏者，遂云“公主步辇夫以锦
衣换酒于此也。”中贵人共视之，益叹其异。

《妆楼记》：“金陵女子，能作醉来妆。”

《群居解颐》。信州有一女子，落拓贫窭，好歌善饮酒，居
常衣食甚迫。有人乞与州图，因浣染为裙，墨迹不落。
会邻人过之，出妓设酒，良久，一婢惊云：“娘子误烧裙。”
其人遽问损处，婢曰：“正烧著大云寺门。”

《河东备录》：阮文姬插鬓用杏花，陶溥公呼曰“二花。”
《清异录》：后唐宫人，或网获蜻蜓，爱其翠薄，遂以描金
笔涂翅，作小折枝花子，金线笼贮养之。尔后上元卖
花者取象为之，售于游女。

江南晚季，建阳进茶油花子，大小形制各别，极可爱。
宫嫔缕金于面，皆淡妆，以此花饼施于额上，时号“北
苑妆。”

《幸蜀记》：咸康元年正月朔，受朝贺，大赦，改元三月，衍
自为夹巾，民庶皆效之。还宴怡神亭，嫔妃妾妓皆衣
道服莲花冠，夹脸连额，渥以朱粉，曰“醉妆。”国人皆效
之。

前蜀后主衍嗣位，尊母吴妃徐氏为皇太后。太后日
挟后主游宴，常游青城山。宫人衣服皆画云霞，望之
飘然若仙。后主自作《甘州曲》以述其状。

《十国春秋》：周行逢将死，时湖南妇女悉著不缝裙，名
曰“散幅。”或谓幅既破散，其能久乎？已而身殁地亡，遂
成符谶。

《清异录》：显德中，岐下幕客入朝，因言其家有旧书名
《脂粉簿》，载古今妆饰殊制。

《谈苑》：“契丹鸭渌、水牛鱼鳔制为鱼形，妇人以缀面花。”
《十国春秋》：南唐后主昭惠后周氏专房宴昵，创为高
髻纤裳及首翘鬓朵之妆，人皆效之。

《宋史南唐世家》：李煜妓妾尝染碧，经夕未收，会露下，
其色愈鲜明，煜爱之。自是宫中竞收露水，染碧以衣
之，谓之“天水碧。”及江南灭，方悟天水，赵之望也。
《五行志》：建隆初，蜀孟昶末年，妇女竞治发为高髻，号
朝天髻。淳化三年，京师里巷妇人竞剪黑光纸团靥，
又装缕鱼腮中骨，号“鱼媚子”，以饰面。

绍兴二十三年，士庶家竞以胎鹿皮制妇人冠，山民
采捕胎鹿无遗。时去宣和未远，妇人服饰犹集翠羽
为之。

绍熙元年，里巷妇人以琉璃为首饰。《唐志》“琉璃钗钏
有流离之兆，亦服妖也。”

《宋史刘皇后传》：仁宗即位，后称制，柴氏、李氏二公主
入见，犹服髲剃。后曰：“姑老矣。”命左右赐以珠玑帕首。
时润王元份妇安国夫人李氏老，发且落，见后亦请
帕首。后曰：“大长公主，太宗皇帝女，先帝诸妹也。赵家
老妇，宁可比耶？”

《燕翼贻谋录》：“大中祥符元年二月，诏命妇不得以金
为首饰。”

旧制，妇人冠以漆纱为之，而加以饰金银珠翠，采色
装花，初无定制。仁宗时，宫中以白角改造冠并梳，冠
之长至三尺、有等肩者梳至一尺，议者以为妖，仁宗
亦恶其侈。皇祐元年十月，诏“禁中外不得以角为冠
梳，冠广不得过一尺，长不得过四寸，梳长不得过四
寸”，终仁宗之世，无敢犯者。其后侈靡盛行，冠不特白
角，又易以鱼魫；梳不特白角，又易以象牙、玳瑁矣。
仁宗时，有染工自南方来，以山矾叶烧灰染紫以为
黝，献之宦者，洎诸王无不爱之，乃用为朝袍。乍见者
皆骇观，士大夫虽慕之，不敢为也。而妇女有以为衫
褑者。言者亟论之，以为奇邪之服，寖不可长。至和七
年十月己丑，诏严为之禁，犯者罪之。中兴以后，驻跸
南方，贵贱皆衣黝紫，反以赤紫为御，爱紫亦无敢以
为衫袍者，独妇人以为衫褑尔。

《西溪丛语》：范文正公守鄱阳，喜乐籍，未几召还到京，
以绵胭脂寄其人，题诗云：“江南有美人，别后长相忆。
何以慰相思，赠汝好颜色。”

《松窗杂录》：“沈存中曾于建康见发六朝墓，得玉臂钗，
两头施宛转，可以屈伸令圆，仅于元缝为九龙绕之，
功侔鬼神。”

《宋史彭思永传》：“思永以户部侍郎致仕。思永仁厚廉
恕，为儿时，旦起早拾得金钗于门外，默坐其处。须臾，
亡钗者来物色，审之良是，即付之。就举时，持数钏为
资，同举者过之，出而玩，或坠其一于袖间，众相为求
索，思永曰：‘数止此耳。客去，举手揖，钏坠于地，众皆服
其量’。”

《邻几杂志》：“钱明逸知开封府时，都下妇人白角冠阔
四尺，梳一尺馀。禁官上疏禁之，重其罚，告者有赏《墨庄漫录》：李廌方叔尝饮襄阳沈氏家，醉中题侍儿
小莹裙带云：“旋剪香罗列地垂，娇红嫩绿写珠玑。花
前欲作重重结，系定春光不放归。”后小莹归郭汲使
君家，更名艳琼，尚存也。他日访之，乃襄阳士族家，遂
嫁之。

《齐东野语》：宣和中，童贯用兵燕蓟，败而窜。一日内宴，
教坊进伎为三四婢，首饰皆不同。其一当额为髻，曰
“蔡太师家人也。”其二髻偏坠，曰“郑太宰家人也。”又一
人满头为髻如小儿，曰“童大王家人也。”问其故，蔡氏
者曰：“太师觐清光，此名朝天髻。”郑氏者曰：“吾太宰奉
祠就第，此懒梳髻。”至童氏者曰：“大王方用兵。”此三十
六髻也。

《程史》：宣和之季，京师士庶竞以鹅黄为腹围，谓之“腰
上黄。”妇人便服，不施衿纽，束身短制，谓之“不制衿。”始
自宫掖，未几而通国皆服之。明年徽宗内禅称上皇，
竟有青城之邀，而金人乱华，卒于不能制也。斯亦服
妖之比欤。

《老学庵笔记》：宣和末，妇人鞋底尖，以二色合成，名“错
到底。”

靖康初，京师织帛，及妇人首饰衣服皆备，四时如节
物，则春旛、灯球竞渡、艾虎、云月之类。花则桃杏、荷花、
菊花、梅花，皆并为一景，谓之“一年景。”而《靖康纪元》果
止此，盖妖服也。

载淳《岁时记》：“元夕节物，妇人皆带珠翠、闹蛾、玉梅、雪
柳、菩提叶、灯球、销金合、蝉貉袖、项帕，而衣多尚白，盖
月下所宜也。”

《枫窗小牍》：“汴京闺阁，妆抹凡数变，崇宁间，少尝记忆，
作大鬓方额。政、宣之际，又尚急把垂肩。宣和已后，多
梳云尖巧额，鬓撑金凤。小家至为剪纸衬发，膏沐芳
香，花靴弓屣，穷极金翠，一袜一领，费至千钱。今闻汴
中闺饰复尔，如瘦金莲方莹面，丸遍体香，皆自北传
南者。”

《桂海香志》：“香珠出交趾，以泥香捏成小巴豆状，琉璃
珠间之彩丝贯之，作道人数珠，入省地卖，南中妇人
好带之。”

《桂海蛮志》：蛮皆椎髻跣足，插银铜锡钗，妇人加铜环，
耳坠垂肩。女及笄即黥颊为细花纹，谓之“绣面。”女既
黥，集亲客相庆贺，惟婢获则不绣面。

《老学庵笔记》：成都诸名族妇女出入皆乘犊车，惟城
北郭氏车最鲜华，为一城之冠，谓之“郭家车子。”
《宋史·宗室传》：韩𠈁胄用事，赵师𢍰附之，得尹京。𠈁胄
有爱妾十四人，或献北珠冠四枚于𠈁胄，𠈁胄以遗
四妾，其十人亦欲之，𠈁胄未有以应也。师𢍰闻之，亟
出钱十万缗市北珠，制十冠以献。妾为求迁官，得转
工部侍郎。

《溪蛮丛笑》：筒环犵狫妻女年十五六，敲去右边上一
齿，以竹围五寸，长三尺，裹锡穿之两耳名“筒环。”
《采兰杂志》：徐月英卧履，皆以薄玉花为饰，内散以龙
脑诸香屑，谓之“玉香独见鞋。”

《真脑风土记》：“妇女多有莹白如玉者，盖以不见天日
之光故也。”大抵一布经腰之外，不论男女，皆露出胸
酥，椎髻跣足，虽国主之妻，亦只如此。

寻常妇女，椎髻之外，别无钗梳头面之饰，但臂中带
金镯，指中带金指展，且《陈家兰》及内中诸宫人皆用
之。

凡人家有女美貌者，必召入内。其下供内中出入之
役者，呼为“陈家兰”，亦不下一二千人。却有丈夫与民
间杂处，只于囟门之前削去其发，如北人开水道之
状，涂以银朱，及涂于两鬓之旁，以此为“陈家兰”别耳。
惟此妇可以入内，其下馀人不可得而入也。

《元史》：“萧”传。尝出，遇一妇人，失金钗，道旁疑谓曰：
“无他人，独翁居后耳。”乃令随至门，取家钗以偿其妇。
后得所遗钗，愧谢还之。

《朵儿只传》：朵儿只，木华黎六世孙，脱脱子也。天历元
年，文宗杀朵罗台。二年，朵儿只袭国王位。顺帝至元
四年，朵罗台弟乃蛮台谓国王位乃其所当袭，愬于
朝。伯颜妻欲得朵儿只大珠环，价值万六千锭。朵儿
只慨然曰：“王位我祖宗所传，不宜从人求买，我纵不
得为，设为之，亦我宗族人耳。”于是乃蛮台以赂故，得
为国王。

《琅嬛记》：轻云鬒发甚长，每梳头，立于榻上犹拂地，已
绾髻，左右馀发各粗一指，结束作同心带，垂于两肩，
以珠翠饰之，谓之“流苏髻。”于是富家女子，多以青丝
效其制，亦自可观。故杜子美赠美人诗曰：“笛唇扬折
柳，衣发挂流苏。”

元氏《掖庭记》：“元妃静懿皇后诞日，六宫以次献礼。时
南朝宫人选入宫者，一献寒光玉鱼，一献青芝、双虬
如意，一献柳金简翠腕。兰鱼是太真润肺物，如意是
六朝宫人所遗，兰系景阳宫胭脂井物。”

《辍畊录》：“一村翁于孟后陵得一髻，其髻长六尺馀，其
色绀碧，髻根有短金钗，遂取以归，以其帝后遗物，庋置佛堂中奉事之，自此家道寖丰。”

《诚斋杂记》：“广西妇人衣裙，其后曳地四五尺，行则以
两婢前携。”

《逐鹿记》：“王师入武昌，陈友谅爱妃栾氏投台死，内人
取其尸埋台下。军校毁台，忽闻太息声，掘地见尸，即
妃也。”一校脱金鸿戏藻衫去。或曰“千兵胡德又裨将
陆纯夫私其宫娥，夺臂上玉盘螭。”

《升庵辞品》：西域诸国妇女，编发垂髻，饰以杂华，如中
国塑佛像璎珞之饰，曰“菩萨鬘。”

《入蜀记》：“嫁者率戴高二尺同心髻，插银钗，多至六，后
插牙梳如手大。